title: Cadmans Cottage
text: O Cadmans Cottage ye o segundo edificio residencial más antigo que encara se conserva en a ciudat de Sydney, Australia, habendo estau construyiu en 1816 ta l'uso de timonels d'o gubierno y as suyas tripulacions. L'edificio ye muit ligau a la historia de Sydney, demandando a más o títol de primer edificio construyiu en a linia de costa d'a zona conoixida como The Rocks. Se diz que con a marea alta, l'augua podría plegar a dica nomás 2,4 m d'o Cadmans Cottage; manimenos, debiu a las ganancias de terreno a la mar ta a construcción de Circular Quay, a linia de costa s'aluenyó a 100 metros de distancia en 1816.
  
  L'edificio ha teniu quantos usos diferents mientres a suya vida—primero y mas important como residencia d'os quatre timonels d'o gubierno (dende 1816 dica 1845), dimpués como quartel cheneral d'a Guardia Costera de Sydney (dende 1845 dica 1864) y a la fin como aloxamiento ta mariners (dende 1865 dica 1970). A restauración d'o Cadmans Cottage prencipió en 1972 dimpués d'estar declarau como puesto de patrimonio historico por a lei sobre Parques Nacionals y Fauna, pasando o suyo contro a la "Autoridat ta a Remodelación de Sydney Cove" (en anglés Sydney Cove Redevelopment Authority).
  
  En 1988 bi habió una gran investigación arqueolochica (en preparación ta a remodelación por o bicentenario) y dende alavez, nomás s'han feito chicotz treballos de mantenimiento en l'edificio. En l'actualidat l'edificio se fa servir como seu d'o Centro d'Información sobre os Parques Nacionals d'a badía de Sydney y puet estar vesitau por o publico.
  
  John Cadman
  John Cadman naixió en chinero de 1758 y fue transportau a Australia en 1798 a la edat de 40 anyadas por haber furtau un caballo. Fue indultau por o gubernador Macquarie en 1821. Cadman ye obviament qui da nombre a iste edificio, ya que vivió en ell como chefe de timonels con a suya muller y dos fillastras, dende 1827 dica a suya chubilación en 1845, permaneixindo-ie un total de 18 anyos, o más luengo periodo de servicio a o gubierno d'un timonel dica que o puesto fue aboliu dimpués d'o retiro de Cadman.
  
  Importancia
  
  Se considera que o Cadmans Cottage tien importancia ta o pueblo y a nación australiana ya que:
  Ye un supervivient de l'antiga linia costera de Sydney Cove, amostrando a evolución d'o puerto y d'a ciudat de Sydney en sí mesma;
  Ye l'edificio mas antigo en The Rocks y o tercero más antigo de toda a ciudat de Sydney;
  Ye un raro y temprano eixemplo d'un edificio oficial d'a epoca colonial.
  
  A casa de John Cadmans amuestra una anvista unica d'o desenvolique temprano d'a zona de Circular Quay, encara que parti d'o patrimonio pudo haber-se perdiu en a restauración de l'edificio en 1972.
  
  Referencias
  
  Vinclos externos
    – New South Wales Parks and Wildlife Service, Official Webpage for Cadmans Cottage
     [CC-By-SA]
  
  Molimentos de Sydney